SKRIFTLIG FORESPØRGSEL E-2265/02

af Michl Ebner (PPE-DE) til Kommissionen

(24. juli 2002)

Om: Harmonisering vedrørende jagttilsynsførende

I de fleste af EU's medlemsstater findes der jagttilsynsførende, der tager sig af miljøbeskyttelse, naturbeskyttelse, jagt og jagtbeskyttelse, ofte ulønnet.

Den autoriserede jagttilsynsførende drager omsorg for og plejer fauna og flora, han er fagmand på sit område, ved hjælp af gennemtænkt pleje bidrager han til de forskellige dyrearters balance, han giver anskuelsesundervisning i skoler og offentlige institutioner og giver således sine tilhørere større forståelse for naturen. Af og til er han også nødt til at gribe ind i naturen, når der er tale om at befri et såret stykke vildt i skoven og især på vejene for dets lidelser, eller han er nødt til at gribe regulerende ind, når vildtbestanden bliver for stor og anretter skader.

I nogle medlemsstater, f.eks. i Belgien, Østrig, Tyskland, Storbritannien, Nederlandene og Luxembourg, findes der nationale og regionale jagttilsynsorganisationer, der tager sig af de autoriserede jagttilsynsførendes interesser, beskyttelse og uddannelse.

Kan Kommissionen meddele, om der findes, har eksisteret eller vil findes harmoniseringsforanstaltninger inden for jagttilsyn?

Samlet svarafgivet på Kommissionens vegne af Franz Fischlerpå skriftlige forespørgsler E-2264/02 og E-2265/02

(16. september 2002)

Kommissionen indsamler ikke data om jagttilsynsførendes og autoriserede jagttilsynsførendes antal og status, da dette sorterer under den regionale eller nationale skov- og naturpolitik, som er medlemsstaternes kompetenceområde.

Spørgsmålet om Kommissionens eventuelle indførelse af harmoniseringsforanstaltninger for jagttilsynsførende hænger sammen med den gensidige anerkendelse af eksamensbeviser, der primært er omhandlet i to direktiver.

For det første Rådets direktiv 89/48/EØF af 21. december 1988 om indførelse af en generel ordning for gensidig anerkendelse af eksamensbeviser for erhvervskompetencegivende videregående uddannelser af mindst tre års varighed(1). Og til supplering heraf Rådets direktiv 92/51/EØF af 18. juni 1992 om erhvervsuddannelser af under tre års varighed(2). Principperne er de samme for de to direktiver. En person, der er fuldt kvalificeret til at udøve et erhverv i en af medlemsstaterne, bør i princippet også have tilladelse til at udøve erhvervet i en anden medlemsstat.

De to direktiver vedrører lovregulerede erhverv, dvs. erhverv, for hvilke der i den nationale lovgivning stilles krav om et eksamensbevis for at få adgang til dem. Erhvervet som jagttilsynsførende synes generelt ikke at være et lovreguleret erhverv i medlemsstaterne. Det skal også bemærkes, at direktiverne kun gælder for erhvervsmæssig virksomhed, for hvilken der på en eller anden måde ydes et vederlag.

Kommissionen er ikke bekendt med, at der skulle have været problemer i forbindelse med anerkendelse af de erhvervsmæssige kvalifikationer for jagttilsynsførende. Den har derfor ikke i øjeblikket til hensigt at harmonisere reglerne herom. Enhver medlemsstat kan frit regulere erhvervene på sit eget område.

(1) EFT L 19 af 24.1.1989.

(2) Rådets direktiv 92/51/EØF af 18. juni 1992 om anden generelle ordning for anerkendelse af erhvervsuddannelser til supplering af direktiv 89/48/EØF, EFT L 209 af 24.7.1992.